《挽张南轩先生八首 其八》
宋代·彭龟年

昔年清江上，再拜投漫刺。匆匆仅班荆，春风满怀袂。

自此成契阔，书邮剖疑义。此理有会通，万彻而一致。

缕缕为我言，颠倒行间字。濯手时一观，如烹大鼎胾。

叹我无持操，莫励四方志。君子不再见，已负终身愧。

从今一杯月，永堕湘中泪。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。